กองทุนอินฟราฯแก้บาทแข็ง
&nbsp;
10 ส.ค. 2554

กลต.มองช่วยลดเงินทุนนอกไหลเข้า ดึงเป็นเงินลงทุนระยะยาวลดผันผวน
โพสต์ทูเดย์ — ก.ล.ต.คาดกองทุนรวมโครงสร้างพื้นฐาน ช่วยลดเงินทุนระยะสั้นจากต่างประเทศเป็นเงินลงทุนระยะยาว แก้เงินไหลเข้าทำค่าเงินผันผวน แข็งค่า
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้สัมภาษณ์กับรายการ “Squawk Box Asia” ทางสถานี CNBC ที่ประเทศสิงคโปร์ เกี่ยวกับแนวคิดในการพัฒนากองทุนรวมโครงสร้างพื้นฐาน (Infrastructure Fund) ว่า การจัดตั้งกองทุนนี้จะช่วยชะลอความร้อนแรงของเงินทุนระยะสั้นจากต่างประเทศที่ไหลเข้ามาลงทุนในประเทศ โดยทำให้เงินทุนระยะสั้นเปลี่ยนเป็นเงินลงทุนระยะยาวที่นำมาใช้ในการพัฒนาโครงการโครงสร้างพื้นฐานต่างๆ ของประเทศไทย 
นอกจากนี้ ช่วยลดภาระเงินลงทุนของภาครัฐและเพิ่มขีดความสามารถในการแข่งขันของประเทศในระยะยาว
ทั้งนี้ ก.ล.ต.เพิ่งอนุมัติหลักเกณฑ์จัดตั้งกองทุนรวมโครงสร้างพื้นฐานไปเมื่อเร็วๆ นี้ 
กองทุนรวมโครงสร้างพื้นฐานน่าจะได้รับความสนใจทั้งจากนักลงทุนไทยและนักลงทุนในภูมิภาคเอเชีย เนื่องจาก ก.ล.ต.อนุญาตให้กองทุนรวมโครงสร้างพื้นฐานสามารถลงทุนในโครงการที่ก่อสร้างเสร็จแล้ว และโครงการที่ยังไม่เริ่มก่อสร้างหรืออยู่ระหว่างก่อสร้าง หรือก่อสร้างเสร็จแล้วแต่ยังไม่มีรายได้เชิงพาณิชย์ อีกทั้งกองทุนอาจได้รับความสนใจจากนักลงทุนต่างประเทศที่ต้องการลดถือครองสินทรัพย์สกุลเหรียญสหรัฐ และหันมาลงทุนประเทศเกิดใหม่มากขึ้นหากผลตอบแทนดี
นายธีระชัย กล่าวว่า และมีแผนสนับสนุนให้กองทุนนี้เติบโตต่อเนื่องเป็นที่ยอมรับและน่าเชื่อถือ มีการกำกับดูแลตามหลักเกณฑ์อย่างมีประสิทธิภาพ โปร่งใส น่าเชื่อถือและสามารถคุ้มครองนักลงทุนได้ ซึ่งในระยะต่อไปขึ้นอยู่ว่าภาคเอกชนจะสนใจจัดตั้งกองทุนเมื่อใด โดยคาดว่าเม็ดเงินลงทุนในกองทุนจะมาจากภาครัฐและเอกชน ช่วงที่ผ่านมาประเทศในตลาดเกิดใหม่ได้รับผลกระทบจากเงินทุนต่างประเทศที่ไหลเข้ามาจำนวนมากและผันผวน เคลื่อนย้ายเร็ว สำหรับไทยมีเงินทุนต่างประเทศไหลเข้าลงทุนตลาดตราสารหนี้ของไทยสูงถึง 10 เท่า เมื่อเทียบกับปีก่อน โดยคาดว่าจะไหลเข้าต่อเนื่องส่วนหนึ่งจากนักลงทุนไม่มั่นใจการแก้ปัญหาหนี้เสียระบบธนาคารพาณิชย์ และความสามารถในการชำระหนี้ของกลุ่มประเทศยุโรป โดยขนาดเงินทุนไหลเข้าขึ้นอยู่กับตลาดคาดการณ์การดำเนินนโยบายของธนาคารแห่งประเทศไทยว่าจะออกมาตรการดูแลหรือไม่
 
“การปรับพอร์ตของนักลงทุนต่างชาติแม้น้อยก็สร้างความผันผวน สิ่งที่ดีที่สุด คือ พยายามเปลี่ยนเงินทุนระยะสั้นให้กลายเป็นเงินลงทุนระยะยาว จึงถือว่า WinWin Situation ถือเป็นทางออกช่วยบรรเทาปัญหาได้ทางหนึ่ง” นายธีระชัย กล่าว